Clujenii plătesc cele mai mari rate lunare la garsoniere și apartamentele de două camere, potrivit unei analize realizate de platforma de imobiliare Storia.ro.



„Astfel, chiar dacă salariul mediu net din Cluj este cu 18% mai mic decât cel din București, angajații clujeni plătesc rate cu 15% mai mari decât bucureștenii pentru achiziția aceluiași tip de garsonieră. În cazul achiziției unui apartament cu 2 camere, rata lunară plătită pentru un credit prin Prima Casă echivalează cu 47% din salariul mediu al unui angajat clujean, cu mult peste media Bucureștiului, de numai 34% din venitul lunar”, relevă studiul menționat.

Radu Georgescu, managing partner CFO Network, este de părere că salariul mediu în București este mai mare decât în Cluj deoarece sunt mult mai multe companii multinaționale care au sediul central în București. În opinia reprezentantului CFO Network, multe companii preferă Clujul pentru că are o infrastructură mai bună decât Capitala.

„La sediile centrale sunt angajați din top management care au salarii mari. Aceste salarii modifică media salariului net. Din punct de vedere economic, Clujul are o creștere accelerată comparativ cu Bucureștiul. Multe companii sunt atrase de Cluj deoarece infrastructura este mult mai bună decât în București. De asemenea, există percepția că universitățile din Cluj livrează absolvenți mai bine pregătiti comparativ cu universitățile din București”, a explicat pentru Republica.ro Radu Georgescu.

Pentru pozitii similare, salariul în Cluj a început să fie mai mare decât în București, iar acest lucru a dus la creșterea prețului pe metrul pătrat construit pentru locuințele din Cluj, mai spune Radu Georgescu.

(Sursa: studiu storia.ro)

Pentru apartamentele cu 3 și 4 camere, studiul citat arată că locuitorii din Constanța plătesc cele mai mari rate. La polul opus, Hunedoara este cel mai avantajos județ din România din punctul de vedere al ponderii pe care o are rata lunară de achiziție a unei locuințe în salariul mediu, indiferent de tipul de imobil achiziționat.



La nivel național, achiziția unei locuințe în rate lunare prin programul Prima Casă reprezintă un cost echivalent cu valori între 20% și 46% din salariul lunar mediu net, în funcție de tipul de imobil cumpărat. În cazul unui credit ipotecar standard, rata lunară pentru cumpărarea unei locuințe variază între 19% și 44% din salariul mediu net la nivel național.

(Sursa studiu storia.ro)

“În momentul acesta, Clujul trece printr-o perioadă de creștere similară cu cea din anii 2007-2008. Orașul se dezvoltă foarte rapid, cererea a ajuns să fie mult mai mare decât oferta și, în acest context, din ce în ce mai mulți oameni trec peste bariera prețului cu gândul că fac o investiție de lungă durată. Cu siguranță prețurile se vor stabiliza în următoarele 12 luni, iar procesul de vânzare va fi unul mult mai calculat și mai bine informat“, explică Sorin Bălan, Head of Storia.ro și OLX.ro Real Estate.

În București, unde există și cele mai mari salarii, achiziția unei garsoniere înseamnă o rată de 22% din salariul mediu din municipiu prin programul Prima Casă și 21% din salariul mediu net prin creditul imobiliar standard, peste media națională. Pentru achiziția unui locuințe cu 2 camere, rata lunară consumă doar o treime (34%) din salariul mediu din municipiu dacă locuința este cumpărată prin Prima Casă și 32% dacă este achiziționată prin credit ipotecar.

Achiziția unei locuințe cu 3 camere prin Prima Casă rata lunară este echivalentă cu 39% din salariul mediu lunar. În cazul unui credit ipotecar tot pentru 30 de ani, avansul minim este de 15%, iar rata lunară echivalează cu 43% din salariul mediu net al unui angajat din Capitală. Pentru apartamentele cu 4 camere, valoarea ratei prin programul Prima Casă este de 39%, respectiv 43% prin credit imobiliar

(Sursa studiu storia.ro)

Cercetarea a fost realizată prin metoda analizei cantitative, folosind ca surse de informare baza de date Storia.ro pentru prețurie medii de vânzare a locuințelor din fiecare județ, calculele companiei de brokeraj de credite Kiwi Finance pentru stabilirea nivelului mediu al ratelor și datele privind salariul mediu net calculat pe baza informațiilor de la Institutul Național de Statistică în intervalul ianuarie – noiembrie 2016.

